ПОЗИЦИЯ


НА ПАРТИЯ „БЪЛГАРСКАТА ЛЕВИЦА” ОТНОСНО

ПРОТЕСТИТЕ СРЕЩУ ЗАСТРОЯВАНЕТО НА ИРАКЛИ И БАНСКО





     Партия  „Българската левица” застава зад хилядите граждани, излезли на протест срещу варварското застрояване на българските курорти и посягането на последните съхранени оазиси на непокътната природа.

     Изцяло подкрепяме идеята за създаване на  нова защитена територия – Национален парк “Българско Черноморие”, в която да бъдат включени все още ненакърнените плажове по българското крайбрежие – Иракли, Карадере, Камчийски пясъци - Шкорпиловци, Дуранкулашко езеро - Св.Ана, Крапец, Шабленски езера, Корал, Аркутино, Дюни, Маслен нос (брегът и плажовете между „Перла” и резерват „Ропотамо”).

     Напомняме, че морските плажове, както българските планини, както подземните богатства, са изключително държавна, т.е. – общонародна собственост.  „Компрадорските” правителства от двадесет и пет години насам безпардонно и в разрез с обществения интерес разпродават богатствата на българския народ. Считаме, че протестите излизат извън рамките на екологичните проблеми, защото основната причина за масовото народно недоволство е пренебрегването на интересите на обществото.

     Защитата на националните богатства на страната ни би трябвало да е основна задача на правителството, но грабителското управление на партия ГЕРБ, както и на всички партии на прехода, е само услужлива трансмисия на частните интереси. Само смяна на системата е способна да реши този конфликт в полза на мнозинството!

Протестът е единственият начин за съпротива! До изборите!
